25-jarige se lewenslesse ná jaar sonder nuwe klereCeliané van der Westhuizen (Foto: Verskaf) Celiané van der Westhuizen (25), ŉ arbeidsterapeut van Parys in die Vrystaat, het in 2018 dit haar Nuwejaarsvoorneme gemaak om vir ŉ jaar lank nie vir haarself nuwe klere te koop nie, en sy het dié uitdaging met die aanvang van 2019 suksesvol voltooi. Van der Westhuizen het gesê sy het dié besluit geneem omdat sy geld wou spaar om haar eie arbeidsterapie-praktyk te begin, maar ook omdat sy ŉ meer minimalistiese leefstyl wou aanneem. “Ek het aan die einde van 2017 sommer vir interessantheid ŉ sommetjie gemaak en gekyk hoeveel ek aan die einde van die jaar aan klere en skoene bestee het, en ek het besef dit is regtig nogal baie. Ek het in 2017 sowat R15 000 aan klere bestee, en dit was ŉ jaar waarin ek regtig nie eens baie gekoop het nie,” het sy aan Maroela Media gesê. “Ek en my man het verlede jaar beplan om Parys toe te trek en dat ek my eie praktyk gaan begin. So toe het ek besluit dat dit ŉ goeie manier is om geld te bespaar. Celiané in die Kerfeeshemp wat haar man vir haar gegee het (Foto: Verskaf) “In my begroting het ek R2 000 per maand vir klere uitgehou, so ŉ mens kan tussen R15 000 en R24 000 spaar as mens niks klere koop vir ŉ jaar lank nie,” het sy gesê. Van der Westhuizen se Nuwejaarsvoorneme het ingesluit dat sy glad nie enige klere, skoene, onderklere of sokkies mag koop nie. “Ek het regtig baie klere reeds in my kas gehad, so ek wou my klerekas ŉ bietjie uitdun. Wat vir my die moeilikste was, was seker in die winter, omdat ek my langbroeke oor en oor moes dra,” het sy gesê. Hoewel sy nie nuwe klere in 2018 gekoop het nie, het sy steeds baie komplimente oor haar uitrustings gekry. “Ek het klere gedra wat ek gedink het reeds uit die mode is, of wat nie meer mooi is nie, omdat ek niks anders gehad het om te dra nie, maar mense het verbasend genoeg baie keer vir my gesê ek lyk mooi in dié klere.” Celiané en haar man, Wicus (Foto: Verskaf) Van der Westhuizen het gesê die uitdaging wat sy vir haarself gestel het, het haar uitkyk op inkopies verander. “Ek het besef menslike besittings moet nie definieer wie jy is nie, dit bepaal nie jou geluk of skoonheid nie. Kyk binne jouself en laat dít definieer hoe gelukkig jy is. Goed soos klere koop moet jou nie ryker aan geluk maak nie,” verduidelik sy. “Aan die ander kant het dit my ook geleer hoe dankbaar ons moet wees. Ek het baie keer voor my kas gestaan wanneer ek my uitrusting vir die dag moet kies, en al kon ek niks koop nie, het ek steeds genoeg gehad om te dra. Dit het my laat besef hoe bevoorreg ŉ mens is om klere te hê en om boonop genoeg klere te hê om vir ŉ jaar lank niks ekstra hoef te koop nie.” Hoewel Van der Westhuizen al sedert 1 Januarie weer “mag” klere koop, het sy nog nie die winkels binnegevaar soos die meeste mense dalk sal verwag nie. Sy meen sy het eenvoudig nog nie belanggestel om iets te gaan koop nie. “My man het wel vir my ŉ hemp vir Kersfees gekoop. Dit het my baie gelukkig gemaak. Wanneer ek wel weer winkels toe gaan sal ek beslis vir my langbroeke koop. My sokkies het ook baie gate in, so ek sal beslis nuwes moet koop,” het sy gesê.